정조 8년
甲辰七月初四日午時。上御誠正閣。左承旨與工曹參判春桂坊入侍時。行左承旨李敬養。工曹參判柳義養。假注書李敬五。記事官李崑秀尹行任。文學李頤祥。司禦李㻋。以次進伏訖。上曰。奏文有下敎事。奉朝賀時原任大臣與諸文衡入侍。賤臣承命出。與奉朝賀金致仁。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。前大提學金鍾秀。大提學吳載純。偕入進伏。上曰。左副承旨入侍。左副承旨李時秀。承命進伏。上曰。進御淸暑六和湯本方中去人蔘。入沙蔘五分。加檳榔一戔。更爲煎入。出榻敎致仁等進前曰。當暑臨殿。聖體。若何。上曰。一樣矣。致仁等曰。王大妃殿氣候。何如。上曰。一樣矣。致仁等曰。惠慶宮氣候。何如。上曰。一樣矣。致仁等曰。世子宮凡節。一樣平順乎。上曰。連爲好在矣。命善曰。今日聖體調攝與搔痒諸節。比昨。若何。上曰。少愈矣。致仁等曰。日夜顒祝之餘。逢此罕有之慶。臣民歡忭。曷有其極乎。上曰。初二日卿獨不參。故今日召卿矣。致仁曰。初二問安班。臣亦進參矣。上曰。當此莫大之慶。輔養官。尤不可無賞。故俄下錫奴婢之典。卿等知之乎。福源曰。今此邦慶。實基吾東方億萬年無疆之休。擧國臣民。孰不蹈忭。臣等猥忝輔導之職。未效輔導之責。懋賞之典。逈出尋常。尤不勝罔功之愧矣。熤曰。奴婢之典。有加於錫馬之典。惶感之極。不知所達矣。樂性曰。臣亦於己卯年。書竹冊。特蒙陞資。又蒙奴婢之典矣。上曰。賜牌當親授。引儀使之待令。可也。上曰。奏文甚急。黑草査對。從速爲之。好矣。爲此特召卿等耳。仍命時秀讀奏文。又下敎曰。卿等與文衡。近前詳覽。可也。時秀讀奏訖。上曰。卿等所見。何如。尙喆曰。事面極順。故文理亦順矣。存謙曰。臣自外見左相所做之文。辭旨懇到。命意甚好矣。福源曰。大體言之。文體則無異同。以文衡之文爲主。似好矣。熤曰。如申欽李植之文章。古亦有不用之時。只取其當日著述之善不善。何必須用文衡之文乎。徽之曰。文衡之文。頗多草略處矣。上曰。奉朝賀之意。何如。致仁曰。臣昏瞀未詳。而左相之文。似優矣。俄於賓廳。聞領府事之言。以爲今皇帝前後曲念之恩。不可不書。取以爲子一句。亦宜添入云矣。福源曰。此句果不可不添入矣。上曰。添入固好。而考見謄錄。或有書此句時。或有不書此句時。上段已有此意。此句有無。無甚關緊矣。然添入則似益勝。添入好矣。楊牧之意。何如。鍾秀曰。左相之文最優。而乍欠詳備。臣意則添入不足之意。務爲該備而用之。似好矣。尙喆曰。盛稱前後皇恩。務歸完備。似好矣。徽之曰。旣有已行之例。浮衍用之。似好矣。上曰。無容更議。依諸議。以左相文定用。而左相之文。文意纖悉。楊牧之文。文思周通。卿等出去。爛商採擇用之。似好矣。又下敎曰。奏文中無忌諱字乎。年衰之衰字。果無礙眼乎。此四字不必用矣。僉曰。此四字刪去。亦無所妨矣。上曰。慈殿慈宮姓氏與爵號。亦不必具書。予意則只書臣祖母臣所生母云云。似好矣。熤曰。公家文字。或有用前例之事。而此則恐不必援例書之。只取文理之通暢。似好矣。上曰。右相所奏。甚好。依此爲之。可也。又下敎曰。副室書姓。亦無例矣。僉曰。無例則不必書矣。上曰。再明卽世子定名之日也。不可不預爲商確矣。何樣字果好耶。存謙曰。古雖有備三望之例。而自下備望。極爲未安。惟在自上特敎之如何矣。福源曰。帝王家諱字。難知而易諱。若自上書下可合之字。則臣等謹當以所見稟定矣。上曰。思得好字而未易得。故尙今未定。欲聞卿等之意。自奉朝賀。次第奏達。好矣。尙喆曰。自上錫字命名。則似好矣。上曰。不能思得好字。故特問于卿等耳。福源曰。下敎字邊。然後可以相議矣。上曰。列聖朝御諱字同邊。不可用乎。福源曰。字邊則恐不必爲嫌矣。上曰。單字同邊。未安而然矣。尙喆曰。文字音響。亦當取擇矣。上曰。日邊火邊甚好。而有嫌於近代。木邊未知如何。僉曰。土邊。似好矣。鍾秀曰。臣意亦然矣。上曰。又避火邊糸邊則爲尤難矣。璿源譜略奉入。可也。賤臣承命奉入。上曰。以列聖御諱字邊言之。太祖御諱字。定宗不諱。宣廟御諱日邊。先朝不諱。定以日邊。好矣。福源曰。求之義理。少無所嫌矣。熤曰。無嫌。故自古不避矣。上曰。日邊字予有思得。列書第一行日下大字。實合予意。此外更有可合者乎。僉曰。臣等之意。亦以爲毋過於日下大字。此外他好字。思之不得矣。福源曰。臣意則專以字義爲重。似好矣。上曰。此言。果好矣。字音亦較正。然後當避嫌名。康熙字典萬姓通譜。詳細博考。再明入侍時。卿等更思之。各書十餘字以進。可也。福源。以所寫達字省字奉進。命以副本用之。又下敎曰。冊禮時領府事。當着公服。帶也字帶乎。命善曰。然矣。上曰。報本追遠之道。昨夜入侍。已有云云。再明日則不無因便之嫌。欲於三明收議。而會百僚可乎。會卿宰可乎。景慕宮收議。則只會二品以上。未知何如。僉曰。其在重事體之道。宜會百官。而本宮與太廟。似無間然矣。上曰。少伸微忱。惟在揚先二字。逢此吉慶之日。懷事益覺難耐矣。僉曰。羹墻之聖慕。安得不然。而値此同慶之日。幸乞寬懷。區區之願也。存謙曰。今番奏請使行。兼付謝恩。在前無方物謝恩。則謝恩使名。例在他使名之下。今此賜緞謝恩。事體有別。何以爲之乎。上曰。以謝恩兼陳奏奏請使爲名。可也。出擧條尙喆曰。今因使名稟定事。方忝譯院。有可達者矣。康熙卽位五十年。詔勅出來。及其七十之年。只有禮部之咨文知委。詔勅則未得出來矣。年前乾隆七十之年。初無禮咨之行會。故其年冬至使行。具方物。有賀表齎去之事。今當卽位五十之年。若有詔勅出來之禮咨。則固無可論。如或無禮咨之出來。而冬至使行。空手入去。則我國所以處之者。有異趁七旬治送賀表之意。此似不可不預爲商量矣。上曰。卿等之意。何如。存謙曰。己亥年。以明年乾隆七十之故。雖無禮咨。具方物賀表。付之冬至使行。及其我使之回。詔勅順付出送矣。明年乃是卽位五十年。則今於冬至使行。己亥前例。似爲傍照之事矣。命善曰。明年彼國之慶。不下於庚子。而庚子則將送別使於八月。故先以賀表。順付於節行。而明年則不送別使。只憑節行。順付一張賀表。恐不無埋沒之慮矣。徽之曰。明年卽是皇帝卽位五十年。則似有陳賀之擧。而旣無禮部知委。姑不可先送別使。今番冬至使行。旣兼明年正朝賀表。付送此行。似好矣。樂性曰。領相所奏傍照之議。似有所據。賀表付於今番冬至使行。恐合事宜矣。福源曰。皇帝登極年數。外國無不知之理。雖無禮部知委。而賀表之付送使行。似不可已矣。熤曰。臣意則外服。異於內服。不必不待禮咨之知委。先修稱賀之儀矣。上曰。今番冬至使名。以進賀謝恩兼冬至使啓下。而別具方物。入送賀表。臨時措辭。撰進咨文。亦當有之。此則文任撰進。可也。出擧條載純曰。今此王世子冊禮。實是宗社莫大之慶矣。國朝御牒及璿源譜略修正之役。不容少緩。依例修錄。何如。上曰。冊禮日草記稟定。可也。載純曰。今番則事體至重。設廳。何如。上曰。更考各年前例。草記時一體稟旨。可也。出擧條載純曰。今番則王世子諱字。當爲入錄。敢此仰達矣。上曰。然矣。出擧條載純曰。今番則事體自別。跋文何以爲之乎。上曰。卿撰進。可也。出擧條載純曰。譜略進上。以幾件印進。世子宮進獻。以幾件封進乎。上曰。草記時一體稟旨。可也。出擧條載純曰。譜略五處奉安件。以全秩印出乎。上曰。全秩印修。可也。出擧條仍命大臣先退。又命親授王牌。引儀唱臚。福源熤。入就拜位。行四拜禮。祗受賜牌訖。退出。鍾秀進前曰。臣今當辭陞。昨日懲討之請。以未詳洗草之意。仰達矣。筵退後。始聞洗草中詬天罵日等罔測之言。故敢以所聞煩稟矣。上曰。卿得聞近世浮行之言矣。鞫案別無此等之說矣。在外之臣。何干朝廷事乎。鍾秀曰。臣初則全然未聞矣。出去後。始聞其有窮凶絶悖之說。伊時參鞫諸臣尙在。鞫案雖洗草。豈無可聞之道乎。上曰。卿實多心矣。予之所知。卿皆知之。此外又有何說云耶。不必索言。今番都監。卿則不必參會同。今日下去。好矣。鍾秀退出。上曰。右承旨入侍。右承旨安承彬。承命進伏。上命書傳敎曰。都承旨批下。卽爲牌招察任。上謂義養曰。春坊古例。幾何修整乎。義養曰。未及成草。待出草謹當稟定矣。上曰。冊禮前未可及乎。義養曰。春坊官亦必欲見。當某條及期矣。上曰。春坊房舍相換之意。卿知之乎。義養曰。臣知之矣。上曰。世子定名。日邊甚好矣。義養曰。然矣。上曰。桂坊進前。㻋進伏。上曰。今番龍仁。特出簡畀。營邑相較。果何故也。㻋曰。莫非臣奉職無狀。不能見重於營門之致。今承聖敎。尤切悚惶矣。上曰。都承旨入侍。行都承旨宋載經。承命進伏。上曰。久勤特資。意亦有在。本邑査事。今已究竟。似無難安之端矣。載經曰。聖敎至此。惶感之極。不知所達矣。仍命退。諸臣以次退出。